Tomi' ac tococwa na:
Wari' co om corom ac nain manain ca tao' caho' nein ovelha ma',
wari' co corom xirac ma',
wirico co an noc xa ovelha ma'.
Quep em' tain ta na.
Tomi' iri'o' inuhu' ta.
Wari' co corom xo' nain manain ma' iri na ne,
wirico co pastor ma',
co querec wet taxipa' nain ovelha ma'.
Corom ta' e' iri non wari' co querec wet nain manain ca corom ac wa ma' ne,
pa mi' ac tocwa na pain.
Tomi' tomi' xam' ac cain na wixinain ovelha nucun,
taraju pa' ac nein na ca tomi' nucun,
o hwerehwet mama' ac cain na quem.
An hwet to pi' pin iri nain winacon ne,
o mama' ac cain na,
ja' ja' pan ac con na quem.
Xi om ne ca taraju pa' ara nein ca tomi' nucun.
Ja' ja' paxi' non waximain ma',
ane om ja' ja' camain' con xucun wari' ne.
Jein ca' non,
xi taraju pa' nein ca tomi' nucun ta.
Ac i ma' na ca pijim' tococwa con pastor pain ovelha nucun pane.
Ac i ma' paxi' na ca pijim' cocon oro fariseu Jeju ma',
pain ca pijim' joc mam' mi' tococwa con pastor pain ovelha nucun ma',
ane om taraju pa' cacain ca tomi' mao nein ne.
Tomi' mami' ac tococwa na:
Je ca tomi' xuhu' ca',
tomi' iri'o' inuhu' ta.
Wata' co iri' man ca corom ac ne ovelha ma',
pain ca corom ac nein ca tao' caho' nein ma'.
Xi wata' ara ne co mi' nonon pain ca corom hwet wa Iri' Jam oro wari' ne ta.
Oro xucucun ma',
co wara maqui' ca' nanapa' ma',
co pijim' ni ca' nanain capijacon Iri' Jam ma',
ac caxicon wari' nana.
Ac ca cut noc xa xin cacain na ovelha.
Ac ca quep em' xin cacain na.
Howa xut me paxi' nonon oro wari' ne ma'.
Ane om ha' tococwa ne.
Wata' co iri' man ca corom ac wa ca'.
Oro wari' co corom ac nanapa' pain ca howa cacapa' ma',
witan ac caca tara.
Win ne ovelha ma'.
Corom na,
hwet mao ac ne na,
mam' ac nein na tononoin.
Ac i ma' tara ca querec wet toton co howa nanapa' ta.
Caxicon wari' ma',
om ca maqui' ximao ca.
Maqui' e' na pain ca an noc xa tain cain oro ovelha.
Maqui' e' na pain ca to' pa' pin tain cain.
Maqui' e' na pain ca to' om pin tain cain quem.
Ac i ma' nana co pijim' ni ca' nonon pain capijacon Iri' Jam oro wari' ne quem.
Wata' iri na ne,
maqui' ina,
ma' ta e' cara caca oro wari' ne pain pawin ta inonon.
Maqui' ina,
ma' ta ma' ma' xam' cocon oro carawa ca mi' toton ta' pain ca to' e' cara toton quem inonon.
Wata' co iri' pastor co querec wet xo' nain ovelha.
Iri' pastor ma',
om ca nain ho' xucun pain ca querec wet xo' cain ovelha nucun.
Mi' pin caho' tain ovelha ne ta na.
Ac i ma' ina quem.
Om ca nain ho' xije cocon oro wari' co howa nanapa' ma'.
Mi' pin caho' toton inonon.
Om ca ac i ma' ca wari' co taramaja mi' e' nain dinheiro pain ca querec wet taxipa' cain ovelha ma'.
Xi iri' pastor ca ta.
Om ca mene cain ovelha quem.
Querec iri non copacao' pain ca mo hwet tain cain ne,
an to pin ac cain na oro ovelha,
mo mao ac ca na quem.
Mo hwet ac cain ovelha na copacao' ma',
quep ac cain na wirain,
ja' wawaran ac cain na oro wirain ma' quem.
Mo mao na co ma' co taramaja mi' e' nain dinheiro.
Xi win xumu cain ovelha ta.
Ac i ma' nana co pijim' ni ca' nanain capijacon Iri' Jam quem.
Om ca win xumu cocon oro wari' nucun Iri' Jam.
Wata' co iri' pastor.
Querec pin' inonon oro wari' ne,
querec pin' nanapa' quem.
Win ne ca querec pin' capa' Te cwa',
querec pin' inon quem.
Om ca nain ho' xije pain ca querec wet toton oro wari' ne quem.
Mi' pin caho' toton ta inonon.
Ma' nanapa' oro xucucun wari' co om howa querec nanapa' quem.
Wari' ne toton inonon.
An xiho' nanain oro ovelha ca corom to nain xijein ca tao' caho' nein ma'.
Na e' na pain ca cut qui' toton quem.
Taraju wet tatarain ca tomi' ne.
Jao jao ma' ac cocon tara co wara howa nanapa',
querec wet querec wet pi' pin ac toton tara quem.
Xica' pe ta' pain ca querec wet toton ta.
Om ca noc capa' Te.
Xi nain ho' xije ta.
Mi' pin caho' toton oro wari' ne ina.
Ma' ta e' mami' ta' ina.
Om na wari' co ha' non pain ca to' pa' pin ton pan capa' ta.
Mi' pin ta' pan ina,
maqui' nain ca param ne.
Na napa' pain ca mi' pin ta',
na napa' pain ca e' mami' ta' quem.
Je ara xi' na ca ara ra capa' Te ta na ca tomi' tococwa ma'.
Oro wari' ma',
taraju iri nanain ca tomi' nucun ne,
coromicat ni ca' mami' ac xucucun na.
Mija nana co tomi' ca' nana:
Corom pe ho' con caxicon jam ma' ira!
Tamanain pin na!
Para taraju wet hwein ca tomi' nucun ma' nana.
Ma' ac caca na oro xucucun co tomi' ca' nana quem:
Om ca corom pe ho' con caxicon jam wari' co tomi' ac i ma' ta.
Ma' tara caxicon jam co quep xio taxi' non wari' co om tocon ra na ca tomi' caca ma'.